Σίσσυ Νίκα Δημοσιογράφος
Η Βενετία είναι μια πόλη ξελογιάστρα, πανέμορφη με ένδοξη ιστορία, δύναμη, πλούτο, εμβληματικά μνημεία, απίθανη κουζίνα και ένα λαμπερό χθες και σήμερα. H Bενετία είναι ποίημα κάθε εποχή του χρόνου.
Ταξίδι 4 ημερών
Με απευθείας πτήση της Aegean Airlines μόλις 2 ώρες και 23 λεπτά.
Για την άψογη διοργάνωση της αποστολής ταξιδιωτικός οργανισμός Signature.gr
H πόλη με τα υδάτινα μονοπάτια ενδείκνυται για dolce vita και ρομαντικά ταξίδια.
Σεργιανάμε στις πλατείες, τις γειτονιές, τις γέφυρες και αν θέλουμε γόνδολα, τότε θα περάσουμε κάτω από τη θρυλική Γέφυρα των Στεναγμών. Εμπειρία…
Επισκεπτόμαστε το Παλάτι των Δόγηδων, κατεβαίνουμε στα μπουντρούμια και ανεβαίνουμε στα μπαλκόνια ατενίζοντας την απίθανη Πλατεία San Marco.
Περνάμε την πύλη της εμβληματικής Βασιλικής του Αγίου Μάρκου, θαυμάζουμε τα χρυσά ψηφιδωτά και μαθαίνουμε το ρόλο του Αγίου Μάρκου, στη ιστορία της πόλης. Σας συνιστούμε να βιώσετε την μοναδική ατμόσφαιρα της λειτουργίας, που ξεκινά στις 8 το πρωί, όταν οι τουρίστες κοιμούνται… Προσεγγίζουμε το λείψανο του Ευαγγελιστή Μάρκου, που φυλάσσεται εδώ από τον 9ο αιώνα. 500 μαρμάρινοι κίονες, τοιχογραφίες και μωσαϊκά του 12-15ου αιώνα εντυπωσιακά. Δείτε τα χαλκόχρυσα άλογα που μετά ένα περίπλου ξαναγύρισαν εδώ…
Οπωσδήποτε θα πρέπει να ανεβείτε στο χαρακτηριστικό καμπαναριό, υπάρχει ασανσέρ, για να έχετε μια επική πανοραμική θέα όλης της πόλης και των νησιών της
Επειδή υπάρχουν παντού ουρές μπορείτε να αγοράσετε ηλεκτρονικά εισιτήρια για όλα τα μνημεία “skip the lines”.
Απέναντι ο Πύργος του Ρολογιού, με χρυσές και γαλάζιες λεπτομέρειες μοιάζει παραμυθένιος, ειδικά το βράδυ. Η στοά κάτω από τον Πύργο είναι το πέρασμα για τη Merceria, την κεντρική εμπορική οδό της Βενετίας.
Συνεχίζουμε απέναντι ακολουθώντας τις ταμπέλες για την Ponte de Rialto ( τη Γέφυρα Ριάλτο) την ωραιότερη πεζογέφυρα της πόλης και το ηλιοβασίλεμα μαγικό… στο Μεγάλο Κανάλι.
Μια διαφορετική πόλη πίσω από τη γέφυρα του Ριάλτο, που ζουν και κινούνται οι ντόπιοι μας προκαλεί να την γνωρίσουμε.
Η Βενετία των γεύσεων by the locals
Γοητευτικά campi, (μικρές πλατείες), ιστορικά εστιατόρια για ombre & ciccheti (κρασί και μεζέ) μακριά από τους τουρίστες.
Δείτε την Mercati di Rialto, την παλιά κλειστή αγορά λαχανικών και ψαριών. Εδώ θα γνωρίσετε και θα φωτογραφίσετε τα ωραιότερα προϊόντα της Ιταλίας. Στην άκρη του Santa Croce δίπλα στο νερό βρίσκεται η Pescaria (ψαραγορά) την μαρτυρούν και οι γλάροι που καιροφυλακτούν…
Στην πίσω πόρτα της αγοράς στο Wenice θα δοκιμάσετε το καλύτερο Fritto misto, βενετσιάνικη γεύση με τηγανητά ψαρικά, και βάση από πολέντα. Το χάρτινο χωνάκι έχει από 6-12 ευρώ και είναι χορταστικό.
Ακριβώς απέναντι ένα ιστορικό εστιατόριο του 1800, Vini Da Pinto για ombre, κρασί σε ποτήρι και φρέσκα cicchetti μεζεδάκια νοστιμότατα. Οι τιμές κυμαίνονται για 2 άτομα από 25-30 ευρώ και θα το ευχαριστηθείτε. Το ριζότο σουπιάς είναι δυνατό…
Το σίγουρο είναι ότι στη Βενετία δεν θα πεινάσετε, θα φάτε φθηνά, νόστιμα εκτός βέβαια της Πλατείας San Marco και Rialto.
Παντού θα βρείτε ευρηματικά Panini, απίθανα γλυκάκια κανιολίνι, υπέροχα παγωτά και φρουτοσαλάτες πειρασμό… από 3-12 ευρώ.. Στη Βενετία η κουζίνα του ψαριού δοξάζεται. Οι σαρδέλες, ο παστός μπακαλιάρος, η σουπιά και τα καβουράκια πρωταγωνιστούν.
Εμείς σας προτείνουμε να δοκιμάσετε την αυθεντική κουζίνα της στις τρατορίες Sarde in Saor, στο Al Covo ή στο Paradiso Perduto.
Για ριζότο με μελάνι σουπιάς ή καλαμαριού πηγαίνετε στην Osteria al Carmine ή στο Ristorante al Barbacani ή στο ιστορικό Poste Vecie.
Στην Pasticceria Tonolo θα δοκιμάσετε απίθανα γλυκά και ντόπια μπισκότα σε σχήμα S που έχουν τη δική τους ιστορία.
Συνεχίζουμε τη βόλτα μας στη συναρπαστική συνοικία Dorsoduro, των καλλιτεχνών και των φοιτητών. Στην Πλατεία υπέροχα bacari, wine bar, με θέα στο Μεγάλο Κανάλι, σερβίρουν τυριά
Για γαστρονομική εμπειρία σημείο συνάντησης των celebrities πηγαίνετε στο Ristorante Da Ivo, αυθεντική κουζίνα, ψάρια που μιλάνε, κρέας εξαιρετικό και λίστα με 170 εξαιρετικά ιταλικά κρασιά.
Στην Enoteca Al Volto που είναι από τα παλαιότερα wine bar της Βενετίας, οι οινογνώστες αναζητούν τα καλύτερα κρασιά και τα βρίσκουν…
Στην πλατεία Αγίου Μάρκου αξίζει να πάτε για σοκολάτα ή καφέ στο ιστορικό Caffe Florian, που στέκει εκεί από το 1720. Αν οι τοίχοι μπορούσαν να μιλήσουν θα μαθαίναμε τα μυστικά καλλιτεχνών, του Καζανόβα… Χρυσοποίκιλτες τοιχογραφίες, προσωπογραφίες του Μάρκο Πόλο.
Εμείς στα ίδια μαρμάρινα κινούμενα τραπεζάκια και στα ίδια χρωματικά καναπεδάκια απολαμβάνουμε το πρωινό μας και τη μουσική από την ορχήστρα Florian. Εμπειρία…
Τι θα αγοράσετε
Μάσκες με την αυθεντική τεχνική από το Ca’Macana.
Φυσητά γυαλιά Μurano έργα τέχνης, αλλά πανάκριβα και μεταφέρονται δύσκολα.
Που θα μείνετε
Στο booking.com θα βρείτε πανέμορφα μικρά ξενοδοχεία στην καρδιά της Βενετίας, που δεν είναι βέβαια στην Πλατεία San Marco σε καλές τιμές.
Η επίσκεψη στα νησιά Murano για να μυηθείτε στην τέχνη του γυαλιού και στο πολύχρωμο κοσμοπολίτικο Burano με το μουσείο δαντέλας και τα σπίτια των ψαράδων.